b'\n_START_ARTICLE_\nIrska\n_START_SECTION_\nIme\n_START_PARAGRAPH_\nDr\xc5\xbeava iz leta 1922, ki jo sestavlja 26 od 32 irskih grofij, je bila "zasnovana in znana kot Irska svobodna dr\xc5\xbeava". Irska ustava, sprejeta leta 1937, dolo\xc4\x8da, da je ime dr\xc5\xbeave \xc3\x89ire ali v angle\xc5\xa1kem jeziku Irska. 2. \xc4\x8dlen Zakona o republiki Irski iz leta 1948 navaja: \xc2\xbbS tem se razglasi, da je opis dr\xc5\xbeave Republika Irska\xc2\xab. Zakon iz leta 1948 dolo\xc4\x8da, da ime dr\xc5\xbeave ni \xc2\xbbRepublika Irska\xc2\xab, ker bi bilo to v nasprotju z ustavo. _NEWLINE_Vlada Zdru\xc5\xbeenega kraljestva je uporabila ime "Eire" (brez naglasnega znamenja) in od leta 1949 "Republika Irska" za dr\xc5\xbeavo; \xc5\xa1ele po Belfastskem sporazumu leta 1998 pa  ime "Irska"._NEWLINE_Tako kot "Irska", "\xc3\x89ire" ali "Republika Irska" je bila dr\xc5\xbeava imenovana tudi "Republika", "Ju\xc5\xbena Irska" ali "Ju\xc5\xbena". V irskem republikanskem kontekstu se pogosto imenuje "svobodna dr\xc5\xbeava" ali "26 grofij".\n_START_SECTION_\nDelitev Irske\n_START_PARAGRAPH_\nNesposobnost kasnej\xc5\xa1ih irskih vladarjev pri zdru\xc5\xbeevanju otoka in medsebojne boje irskih kraljestev je izkoristil angle\xc5\xa1ki kralj  Henrik II., ki je leta 1171 vdrl na Irsko in prisilil del irskih knezov, da so ga priznali za svojega kralja. Uvedba angle\xc5\xa1kega fevdalnega reda in razdelitev velikih posestev angle\xc5\xa1kim plemi\xc4\x8dem je pripeljala do upora kralja Connachta Roryja O\'Conorja (1171), ki se je kon\xc4\x8dala z dejansko delitvijo otoka na dva dela (zahodni pod Roryjevo oblastjo in vzhodni pod oblastjo kraljevega namestnika v Dublinu). Rory O\'Conor je bil leta 1175 prisiljen odstopiti od naslova visokega kralja in zadr\xc5\xbeati samo naslov kralj Connachta. V 13. stoletju Je bil v angle\xc5\xa1kem delu otoka vzpostavljen parlament._NEWLINE_Poskus Ircev, da se osvobodijo angle\xc5\xa1ke oblasti pod vodstvom \xc5\xa1kotskega princa Edwarda Bruca (1315\xe2\x88\x921318) se je kon\xc4\x8dal z neuspehom, obmo\xc4\x8dje pod angle\xc5\xa1ko upravo pa je bilo raz\xc5\xa1irjeno za tri nove grofije (Kildare, Desmond in Ormonde).\n_START_SECTION_\nAngle\xc5\xa1ka Irska\n_START_PARAGRAPH_\nOblast irskega parlamenta je zelo omejil kralj Henrik VII. leta 1494, njegov naslednik Henrik VIII. pa je leta 1542 zavladal celemu otoku in prevzel tudi naslov kralja Irske. Spopadi Ircev in Angle\xc5\xbeev so se zaostrili ob koncu 16. stoletja, ko so Ircem posku\xc5\xa1ali vsiliti protestantizem. Pomembna upora sta bila pod vodstvom Shana O\'Neilla (1559\xe2\x88\x921567) in Hugha O\'Neilla (1595\xe2\x88\x921601)._NEWLINE_Leta 1649\xe2\x88\x921650 je upor v Irski okrutno zatrl Oliver Cromwell, ki je za\xc4\x8del tudi naseljevati \xc5\xa1kotske protestante, zato so se napetosti v dr\xc5\xbeavi \xc5\xa1e pove\xc4\x8dale. Poskus vre\xc4\x8di s prestola angle\xc5\xa1kega kralja Jakoba II., ki so ga Irci kot katolika z navdu\xc5\xa1enjem sprejeli, je onemogo\xc4\x8dila vojska Viljema III. Oranskega (1648\xe2\x88\x921691). Kot kaznovanje so angle\xc5\xa1ke oblasti mno\xc5\xbei\xc4\x8dno zaplenile  posesti in na\xc4\x8drtno uni\xc4\x8devale irsko gospodarstvo. Katoliki so bili v celoti izklju\xc4\x8deni iz javnih slu\xc5\xbeb, zato so bili pogosti nemiri in mo\xc4\x8dno izseljevanje.\n_START_SECTION_\nIrska v Veliki Britaniji\n_START_PARAGRAPH_\nPrve organizacije za boj proti angle\xc5\xa1ki zasedbi so nastale v 18. stoletju tudi zaradi spodbude  francoske revolucije. Leta 1791 je nastala zveza Zedinjeni Irci (angle\xc5\xa1ko United Irishmen) pod idejnim vodstvom Wolfa Tona. Neuspela vstaja leta 1798 je izkoristila britanska vlada in izdala Zakon o zedinjenju (Act of Union), podoben zakonu o zvezi med Anglijo in \xc5\xa0kotsko iz leta 1707. Leta 1801 je bilo razgla\xc5\xa1eno Zdru\xc5\xbeeno kraljestvo Velike Britanije in Irske (ki bo trajalo vse do leta 1914) in postavljen skupen parlament, v katerem je imela Irska 32 poslancev v zgornjem in 100 v spodnjem domu; volilna pravica je ostala omejena na sloj najve\xc4\x8djih veleposestnikov. Irski odgovor na zdru\xc5\xbeitev je bil upor Roberta Emmeta leta  1803, ki je bil zatrt z neusmiljenimi nasilnimi ukrepi in gospodarskim izkori\xc5\xa1\xc4\x8danjem._NEWLINE_Leta 1823 je bilo na pobudo Daniela O\'Connella ustanovljeno Katoli\xc5\xa1ko dru\xc5\xa1tvo (Catholic Association), leta 1829 pa v Britanskem parlamentu izglasovan Zakon o politi\xc4\x8dni emancipaciji katolikov (Emancipation Act), s katerim so tudi katoliki dobili pravico biti izvoljeni v parlament in dostop do javnih slu\xc5\xbeb. Leta 1840 je bilo ustanovljeno Nacionalno dru\xc5\xa1tvo za razveljavitev unije (National Repeal Association), ki ga je vodil D. O\'Connell in je te\xc5\xbeilo k iskanju politi\xc4\x8dnih re\xc5\xa1itev s pogajanji z britansko vlado._NEWLINE_Sredi 19. stoletja se je gospodarsko stanje v Irski zelo poslab\xc5\xa1alo, britanski veleposestniki so priganjali kmete in zahtevali razvoj \xc5\xbeivinoreje. Posebej te\xc5\xbeak udarec siroma\xc5\xa1nim slojem prebivalstva je prinesla bolezen krompirja (1845\xe2\x88\x921849), ki je bil skoraj edina hrana kme\xc4\x8dkega prebivalstva. Nastala je velika lakota. Umrlo je ve\xc4\x8d kot milijon ljudi, okoli 1.250.000 pa se jih je izselilo v Ameriko. Od tedaj do leta 1851 se je \xc5\xa1tevilo prebivalcev Irske zmanj\xc5\xa1alo za okoli tretjino (z 8.400.000 na 6.600.000). Taka negativna smer razvoja se je nadaljevala do konca stoletja, ko je \xc5\xa1tevilo prebivalcev padlo na 4.500.000.\n_START_SECTION_\nBoj za neodvisnost\n_START_PARAGRAPH_\nLeta 1872 je bila ustanovljena Liga za avtonomijo (Home Rule League), ki se je leta 1877 preimenovala v Irsko agrarno zvezo (Irish Land League), prvo mno\xc5\xbei\xc4\x8dno stranko na Irskem pod vodstvom Charlesa Stewarta Parnella. Z bojkotom so se borili za reforme veleposestnikov. Da bi Gladstone pridobil glasove irskih poslancev v spodnjem domu, je 1886 in 1893  zgornjemu domu predlagal zakon o omejeni avtonomiji Irske in je bil zavrnjen._NEWLINE_Leta 1900 so se sile, ki so se s politi\xc4\x8dnimi sredstvi borile za neodvisnost Irske, zdru\xc5\xbeile v Zdru\xc5\xbeeno irsko zvezo (United Irish League) pod vodstvom Johna Redmonda, ki je deloval v parlamentu pod imenom Zdru\xc5\xbeena irska nacionalna stranka. Leta 1903 je bil sprejet Zakon o nakupu zemlje (Wyndham Land Purchase Act) in izvedena agrarna reforma s katero so zakupniki dobili zemljo. Od leta 1905 se je republikansko gibanje za popolnoma neodvisno Irsko osredoto\xc4\x8dilo v organizaciji Mi sami (irsko Sinn F\xc3\xa9in), pod vodstvom Arthura Griffitha. 1912 je liberalna vlada britanskega premierja Herberta Henryja Asquitha tretji\xc4\x8d predlo\xc5\xbeila parlamentu zakon o avtonomiji Irske, ki je bil po dolgi razpravi leta 1914 sprejet s pridr\xc5\xbekom uvedbe do leta 1918. Zaostrovale so se notranje napetosti med katoliki in protestanti na Irskem, ki so za\xc4\x8deli ustanavljati svoje oboro\xc5\xbeene enote (protestantski Ulstrski prostovoljci in katoli\xc5\xa1ki Irski prostovoljci) in se spopadati._NEWLINE_\xc4\x8clani Irskega republikanskega bratstva in organizacije Mi sami so v Dublinu 23. aprila 1916 za\xc4\x8deli velikono\xc4\x8dno vstajo in razglasili Republiko Irsko. Vstajo je krvavo zadu\xc5\xa1ila britanska vojska po \xc5\xa1estih dneh, nad vstajniki pa izvedli grobe ukrepe. Januarja 1919 so se irski poslanci v britanskem parlamentu in \xc4\x8dlani organizacije Mi sami sestali v Dublinu in razglasili Irsko nacionalno skup\xc5\xa1\xc4\x8dino (D\xc3\xa1il \xc3\x89ireann), ki je razglasila neodvisnost in ustoli\xc4\x8dila vlado na \xc4\x8delu z Eamonom de Valerom. Sledila je angle\xc5\xa1ko-irska vojna, v kateri se je na strani irske borila Irska republikanska armada, sestavljena iz prista\xc5\xa1ev gibanja Mi sami. Premirje je bilo sklenjeno 23. decembra 1920, ko je britanski parlament sprejel nov zakon o Irski upravi (Government of Ireland Act), s katerim se je od Irske odcepilo 6 severnih grofij s protestantsko ve\xc4\x8dino in se zdru\xc5\xbeilo pod imenom Severna Irska, preostali del pa je dobil status dominiona. Tako re\xc5\xa1itev je nejevoljno prevzela Irska narodna skup\xc5\xa1\xc4\x8dina julija 1921 in 1922 ustanovila Irsko svobodno dr\xc5\xbeavo (irsko Saorst\xc3\xa1t \xc3\x89ireann, angle\xc5\xa1ko Irish Free State) z avtonomno vlado in priznanjem angle\xc5\xa1ke krone, ki jo je zastopal generalni guverner. Prvi predsednik vlade je bil Arthur Griffith (1922).\n_START_SECTION_\nNeodvisna Irska\n_START_PARAGRAPH_\nNeodvisnost je Irska dobila z novo ustavo 29. decembra 1937, ko je zamenjala ime v Irska (\xc3\x89ire) in ostala \xc4\x8dlanica Commonwealtha. Za prvega predsednika je bil izbran Douglas Hyde (1938\xe2\x88\x921945)._NEWLINE_Med veliko gospodarsko krizo leta 1937 in 1938 je bilo v Irski organiziranih ve\xc4\x8d sindikalnih organizacij in val \xc5\xa1trajkov. Med drugo svetovno vojno je Irska razglasila nevtralnost._NEWLINE_Iz Commonwealtha je izstopila leta 1949 in prevzela ime Republika Irska (Poblacht na h\'\xc3\x89ireann). Od leta 1955 je \xc4\x8dlanica Zdru\xc5\xbeenih narodov._NEWLINE_Na oblasti se na Irskem menjata stranki Zdru\xc5\xbeena irska partija (Fine Gael) in Republikanska stranka (Fianna F\xc3\xa1il)._NEWLINE_Med letoma 1970 do 1972 je bila \xc4\x8dlanica EFTE, od 1987 pa \xc4\x8dlanica Evropske ekonomske zveze (od leta 1993 EU)._NEWLINE_Od 1970-ih je terorizem vzdr\xc5\xbeeval irski nacionalizem v Severni Irski. \xc4\x8ceprav so se napetosti nadaljevale (bombni napad IRE v Omaghu v Severni Irski), je bil leta 1998 dose\xc5\xbeen politi\xc4\x8dni dogovor o o\xc5\xbejem sodelovanju med republikanci in unionisti.\n_START_SECTION_\nPodnebje\n_START_PARAGRAPH_\nPodnebje je na Irskem izrazito oceansko. Atlantski ocean na zahodu s stalnim in mo\xc4\x8dnim vetrom in topel Zalivski tok vplivata na vremenske vzorce. Temperature se razlikujejo glede na obmo\xc4\x8dje, srednja in vzhodna obmo\xc4\x8dja pa so skrajnej\xc5\xa1a. Zaradi zmernega oceanskega podnebja so temperature redko ni\xc5\xbeje od \xe2\x88\x925 \xc2\xb0C v zimskem ali vi\xc5\xa1ja od 26 \xc2\xb0C poleti . Padavine so bolj raz\xc5\xa1irjene v zimskih mesecih in manj v prvih mesecih poletja. Na jugozahodnih obmo\xc4\x8djih je najve\xc4\x8d padavin zaradi jugozahodnega vetra (2000 do 3000 mm), medtem ko jih Dublin dobi najmanj (okoli 750 mm). Sonca je najve\xc4\x8d na jugovzhodu dr\xc5\xbeave. Sever in zahod sta najbolj vetrovna v Evropi, kar daje veliko mo\xc5\xbenosti za pridobivanje vetrne energije . Irska obi\xc4\x8dajno dobi med 1100 in 1600 son\xc4\x8dnih ur na leto, na ve\xc4\x8dini obmo\xc4\x8dij v povpre\xc4\x8dju med 3,25 in 3,75 ure dnevno.\n_START_SECTION_\nRazvoj\n_START_PARAGRAPH_\nIrsko gospodarstvo se je od 1980-ih let dalje preoblikovalo iz prete\xc5\xbeno kmetijstva v sodobno gospodarstvo znanja, osredoto\xc4\x8deno na visokotehnolo\xc5\xa1ke industrije in storitve. Irska je leta 2002 sprejela evro skupaj z enajstimi dr\xc5\xbeavami \xc4\x8dlanicami EU. Dr\xc5\xbeava je mo\xc4\x8dno odvisna od neposrednih tujih nalo\xc5\xbeb in je pritegnila \xc5\xa1tevilne multinacionalke zaradi visoko izobra\xc5\xbeene delovne sile in nizke dav\xc4\x8dne stopnje. _NEWLINE_Podjetja, kot je Intel, so vlagala na Irskem v poznih 1980-ih, sledila sta Microsoft in Google. Po indeksu ekonomske svobode je Irska uvr\xc5\xa1\xc4\x8dena med devet ekonomsko najsvobodnej\xc5\xa1ih gospodarstev na svetu. Irska je glede na BDP na prebivalca ena najbogatej\xc5\xa1ih dr\xc5\xbeav v OECD in EU, vendar je dr\xc5\xbeava pod povpre\xc4\x8djem OECD v smislu BNP na prebivalca. BDP je bistveno vi\xc5\xa1ji od BNP zaradi velikega \xc5\xa1tevila ve\xc4\x8dnacionalnih korporacij s sede\xc5\xbeem na Irskem._NEWLINE_V za\xc4\x8detku 1990-ih je dr\xc5\xbeava do\xc5\xbeivela izjemno gospodarsko rast, dramati\xc4\x8dno so se pove\xc4\x8dali potro\xc5\xa1nja, gradbeni\xc5\xa1tvo in investicije, kar je postalo znano kot obdobje keltskega tigra. Hitrost rasti se je v letu 2007 upo\xc4\x8dasnila in povzro\xc4\x8dila vdor velikega nepremi\xc4\x8dninskega balona, ki se je s\xc4\x8dasoma razvijal . Dramati\xc4\x8den padec cen nepremi\xc4\x8dnin je poudaril \xc4\x8dezmerno izpostavljenost gospodarstva gradnji in prispeval k irski ban\xc4\x8dni krizi. Irska je uradno za\xc4\x8dela recesijo leta 2008 po zaporednih mesecih gospodarskega kr\xc4\x8denja. BNP se je v letu 2009 zmanj\xc5\xa1al za 11,3\xc2\xa0%, najve\xc4\x8dji letni upad BNP od leta 1950._NEWLINE_Dr\xc5\xbeava je uradno izstopila iz recesije leta 2010 s pomo\xc4\x8djo mo\xc4\x8dne rasti izvoza [78], vendar pa je zaradi precej\xc5\xa1njega pove\xc4\x8danja stro\xc5\xa1kov javnega zadol\xc5\xbeevanja zaradi dr\xc5\xbeavnih jamstev zasebnega ban\xc4\x8dnega dolga irska vlada sprejela program 85 milijard evrov pomo\xc4\x8di EU, Mednarodnega denarnega sklada (MDS) in dvostranskih posojil Velike Britanije, \xc5\xa0vedske in Danske. Po treh letih kr\xc4\x8denja se je gospodarstvo v letu 2011 pove\xc4\x8dalo za 0,7\xc2\xa0% in leta 2012 0,9\xc2\xa0%. Stopnja brezposelnosti je v letu 2012 zna\xc5\xa1ala 14,7\xc2\xa0%, med njimi 18,5\xc2\xa0% med nedavnimi priseljenci. Marca 2016 je bila stopnja brezposelnosti po poro\xc4\x8danju centralnega statisti\xc4\x8dnega urada Irske 8,6\xc2\xa0%.\n_START_SECTION_\nTrgovina\n_START_PARAGRAPH_\n\xc4\x8ceprav ve\xc4\x8dnacionalne korporacije prevladujejo nad irskim izvoznim sektorjem, izvoz iz drugih virov prav tako pomembno prispeva k nacionalnemu dohodku. Dejavnosti multinacionalnih dru\xc5\xbeb s sede\xc5\xbeem na Irskem so med najve\xc4\x8djimi izvozniki farmacevtskih sredstev, medicinskih pripomo\xc4\x8dkov in izdelkov, povezanih s programsko opremo in storitvami na svetu. Izvoz Irske se nana\xc5\xa1a tudi na dejavnosti velikih irskih podjetij (kot so Ryanair, Kerry Group in Smurfit Kappa Group) in izvoz mineralnih surovin. Irska je sedmi najve\xc4\x8dji proizvajalec cinkovih koncentratov in dvanajsti najve\xc4\x8dji proizvajalec svin\xc4\x8devih koncentratov. Dr\xc5\xbeava ima tudi pomembne zaloge sadre, apnenca, ter manj\xc5\xa1e koli\xc4\x8dine bakra, srebra, zlata, barita in dolomita. Turizem na Irskem prispeva pribli\xc5\xbeno 4\xc2\xa0% BDP in je pomemben vir zaposlitve._NEWLINE_Irska izva\xc5\xbea tudi hrano, govedo in goveje meso, mle\xc4\x8dne izdelke in aluminij, uva\xc5\xbea pa v glavnem  opremo za obdelavo podatkov, kemikalije, nafto in naftne derivate, tekstil in obla\xc4\x8dila.\n_START_SECTION_\nJeziki\n_START_PARAGRAPH_\nIrska ustava opisuje ir\xc5\xa1\xc4\x8dino kot "nacionalni jezik", vendar je angle\xc5\xa1\xc4\x8dina prevladujo\xc4\x8da. V popisu leta 2006 se je 39\xc2\xa0% prebivalcev \xc5\xa1telo za govorce ir\xc5\xa1\xc4\x8dine. Ir\xc5\xa1\xc4\x8dina se govori kot jezik skupnosti v le majhnem \xc5\xa1tevilu prete\xc5\xbeno pode\xc5\xbeelskih obmo\xc4\x8dij na zahodu in jugu dr\xc5\xbeave, skupaj znane kot regije gelskega jezika. Razen v Gaeltachtu so cestni znaki obi\xc4\x8dajno dvojezi\xc4\x8dni.  Ve\xc4\x8dina javnih obvestil in tiskanih medijev je samo v angle\xc5\xa1\xc4\x8dini. Medtem ko je dr\xc5\xbeava uradno dvojezi\xc4\x8dna, se dr\xc5\xbeavljani pogosto borijo za dostop do dr\xc5\xbeavnih storitev v ir\xc5\xa1\xc4\x8dini. Ve\xc4\x8dina dr\xc5\xbeavnih publikacij ni na voljo v obeh jezikih, \xc4\x8deprav imajo dr\xc5\xbeavljani pravico, da se izra\xc5\xbeajo v ir\xc5\xa1\xc4\x8dini. Mediji, ki vklju\xc4\x8dujejo ir\xc5\xa1\xc4\x8dino, so TV-kanal TG4, radijske postaje RTE Raidi\xc3\xb3 na Gaeltachta in spletni \xc4\x8dasopis Tuairisc.ie. V irski vojski so vsi v irskem jeziku._NEWLINE_Ve\xc4\x8dina srednje\xc5\xa1olcev se odlo\xc4\x8da za u\xc4\x8denje enega ali dveh tujih jezikov. Jeziki, ki so na voljo za Junior Certificate in Leaving Certificate, so franco\xc5\xa1\xc4\x8dina, nem\xc5\xa1\xc4\x8dina, italijan\xc5\xa1\xc4\x8dina in \xc5\xa1pan\xc5\xa1\xc4\x8dina. \xc5\xa0tudentje lahko \xc5\xa1tudirajo tudi arab\xc5\xa1\xc4\x8dino, japon\xc5\xa1\xc4\x8dino in ru\xc5\xa1\xc4\x8dino. \xc5\xa0tudij ir\xc5\xa1\xc4\x8dine je obvezen z redkimi upravi\xc4\x8denimi izjemami.\n_START_SECTION_\nReligija\n_START_PARAGRAPH_\nVerska svoboda je na Irskem ustavno dolo\xc4\x8dena. Kr\xc5\xa1\xc4\x8danstvo je prevladujo\xc4\x8da vera in medtem ko Irska ostaja prete\xc5\xbeno katoli\xc5\xa1ka, je bil odstotek prebivalstva, ki se je opredelil kot katolik na popisu  2011, 84,2\xc2\xa0%, je strmo padel na 78,3\xc2\xa0% v najnovej\xc5\xa1em popisu  2016. Drugi rezultati popisa 2016 so: 4,2\xc2\xa0% protestantov, 1,3\xc2\xa0% muslimanov in 9,8\xc2\xa0% brez vere. Leta 2011 so poro\xc4\x8dali, da se tedensko udele\xc5\xbeuje obredov v Dublinu samo 18\xc2\xa0%, pri \xc4\x8demer je dele\xc5\xbe ni\xc5\xbeji pri mlaj\xc5\xa1ih generacijah. _NEWLINE_Irska cerkev, 2,7\xc2\xa0% prebivalstva, je druga najve\xc4\x8dja kr\xc5\xa1\xc4\x8danska veroizpoved. \xc4\x8clanstvo se je v 20. stoletju zmanj\xc5\xa1alo, vendar se je v 21. stoletju pove\xc4\x8dalo, kakor tudi druge majhne kr\xc5\xa1\xc4\x8danske veroizpovedi. Pomembni protestantski veroizpovedi sta prezbiterijanska in metodisti\xc4\x8dna cerkev. Priseljevanje je prispevalo k porastu hindujskega in muslimanskega prebivalstva. V odstotkih sta pravoslavno kr\xc5\xa1\xc4\x8danstvo in islam najhitreje rasto\xc4\x8di religiji s 100-odstotnim oziroma 70-odstotnim pove\xc4\x8danjem. [140]_NEWLINE_Irski svetniki zavetniki so sveti Patrik, sveta Brigita in sveti Kolumb. Svetnik Patrik je edini, ki je navadno znan kot pokrovitelj. Dan svetega Patrika se praznuje 17. marca na Irskem in v tujini kot irski dr\xc5\xbeavni dan s parado in drugimi praznovanji._NEWLINE_Podobno kot v drugih prete\xc5\xbeno katoli\xc5\xa1kih evropskih dr\xc5\xbeavah je bila v poznem 20. stoletju tudi za  Irsko zna\xc4\x8dilna pravna sekularizacija. Leta 1972 je bil na referendumu izbrisan \xc4\x8dlen ustave, ki je imenoval posamezne verske skupine. 44. \xc4\x8dlen ostaja v ustavi; dolo\xc4\x8da svobodo veroizpovedi, prepoveduje dodeljevanje katere koli vere, prepoveduje dr\xc5\xbeavno versko razlikovanje in od dr\xc5\xbeave zahteva, da verske in nereligiozne \xc5\xa1ole obravnava ne\xc5\xa1kodljivo._NEWLINE_Verske \xc5\xa1tudije so leta 2001 uvedli kot izbirni predmet za srednje\xc5\xa1olsko spri\xc4\x8devalo (Junior Certificate). \xc4\x8ceprav \xc5\xa1tevilne \xc5\xa1ole vodijo verske organizacije, je med mlaj\xc5\xa1imi generacijami pogosta svobodomislenost.\n_START_SECTION_\nKultura\n_START_PARAGRAPH_\nIrska kultura je bila stoletja v glavnem gelska in ostaja ena od \xc5\xa1estih glavnih keltskih narodov. Po anglo-normanskem vdoru v 12. stoletju in postopnem britanskem osvajanju in kolonizaciji, ki se je za\xc4\x8dela v 16. stoletju, je bila Irska pod vplivom angle\xc5\xa1ke in \xc5\xa1kotske kulture. Nato je irska kultura, v \xc5\xa1tevilnih vidikih raznovrstna, delila zna\xc4\x8dilnosti z angle\xc5\xa1ko, katoli\xc5\xa1ko Evropo in drugimi keltskimi regijami. Irska diaspora, ena najve\xc4\x8djih in najbolj raz\xc5\xa1irjenih na svetu, je prispevala h globalizaciji irske kulture, ki je ustvarjala \xc5\xa1tevilne ugledne osebnosti v umetnosti, glasbi in znanosti\n_START_SECTION_\nArhitektura\n_START_PARAGRAPH_\nNa Irskem je veliko zgradb, ohranjenih v razli\xc4\x8dnem stanju, od neolitika, kot so Br\xc3\xba na B\xc3\xb3inne, Poulnabrone dolmen, kamen v Castlestrangeu, Turoeski kamen in kamniti krog Drombeg. Ker Rimljani nikoli niso osvojili Irske, je arhitektura gr\xc5\xa1ko-rimskega izvora zelo redka. Namesto tega je za dr\xc5\xbeavo zna\xc4\x8dilno dalj\xc5\xa1e obdobje arhitekture \xc5\xbeelezne dobe. Irski okrogli stolp izvira iz obdobja zgodnjega srednjega veka._NEWLINE_Kr\xc5\xa1\xc4\x8danstvo je uvedlo preproste samostanske hi\xc5\xa1e, kot so Clonmacnoise, Skellig Michael in Scattery Island. Med temi dvojnimi samostani in samostani egiptovskih koptov je bila ugotovljena slogovna podobnost.  Gelski kralji in plemi\xc4\x8di so gradili okrogle trdnjave ali crann\xc3\xb3ge (delno ali povsem umeten otok, podoben koli\xc5\xa1\xc4\x8du, zgrajen v jezerih, rekah in estuarijih \xc5\xa0kotske, Walesa in Irske). Cerkvene reforme v 12. stoletju so s cistercijani prinesle celinski vpliv z romansko oblikovanimi samostani Mellifont, Boyle in Tintern. Gelska naselja so bila omejena meni\xc5\xa1ka prvotna mesta, kot je Kells, kjer ulice ohranjajo izviren kro\xc5\xbeen vzorec naselja. Pomembna mestna naselja so se razvijala \xc5\xa1ele po vdorih Vikingov. Glavna gelsko-normanska pristani\xc5\xa1\xc4\x8da so bila na obali, vendar z manj\xc5\xa1imi re\xc4\x8dnimi naselji, kot je Longford._NEWLINE_Gradove so zgradili Anglo-Normani v poznem 12. stoletju, kot sta Dublinski grad in grad Kilkenny, zasnovali so tudi obzidano trgovsko mesto, ki je pridobilo pravni polo\xc5\xbeaj in ve\xc4\x8d pravic s podelitvijo listine. Te listine so posebej urejale oblikovanje teh mest. Dva pomembna valova na\xc4\x8drtovanja mest sta bila prvi\xc4\x8d v 16. in 17. stoletju, ko so bila uporabljena kot mehanizem tudorskih kraljev za zatiranje lokalnih uporov, nato pa v 18. stoletju. Pre\xc5\xbeiveli normanski na\xc4\x8drtovani mesti sta Drogheda in Youghal. Dobro ohranjeni na\xc4\x8drtovani mesti iz 18. stoletja sta Westport in Ballinasloe. Tako na\xc4\x8drtovanje naselij je zna\xc4\x8dilno za ve\xc4\x8dino dana\xc5\xa1njih mest po vsej dr\xc5\xbeavi._NEWLINE_Gotske stolnice, kot je svetega Patrika, so uvedli Normani. Fran\xc4\x8di\xc5\xa1kani so prevladovali pri gradnji opatij do poznega srednjega veka, medtem ko je elegantne stolpaste hi\xc5\xa1e, kot je grad Bunratty, zgradila gelska in normanska aristokracija. Mnogi verski objekti so bili uni\xc4\x8deni z razpustitvijo samostanov . Po obnovi so nastajale paladijanske in rokokojske zlasti pode\xc5\xbeelske hi\xc5\xa1e, vklju\xc4\x8dno s parlamentom kot najpomembnej\xc5\xa1o._NEWLINE_Z gradnjo Carinske hi\xc5\xa1e, \xc5\xa0tirih sodi\xc5\xa1\xc4\x8d, Glavne po\xc5\xa1te in Kraljevega prebivali\xc5\xa1\xc4\x8da je cvetel neoklasicisti\xc4\x8den in gregorijanski slog v Dublinu. Gregorijanske mestne hi\xc5\xa1e so ustvarile unikatne ulice, zlasti v Dublinu, Limericku in Corku. Po katoli\xc5\xa1ki enakopravnosti so se pojavile stolnice in cerkve v francoskem neogotskem slogu, kot so sveti Kolman in sveti Fin Barre. Irska je \xc5\xbee dolgo povezana s hi\xc5\xa1ami s slamnatimi strehami, \xc4\x8deprav so danes velika redkost._NEWLINE_Leto 1927 se je za\xc4\x8delo z ameri\xc5\xa1ko oblikovano art decojevsko cerkvijo na Turner\'s Cross, irska arhitektura je sledila mednarodni smeri sodobnih in elegantnih slogov 20. stoletja. Novej\xc5\xa1e gradnje so obnova Ballymuna in mestna raz\xc5\xa1iritev Dublina pri Adamstownu. Od ustanovitve Dublinske razvojne uprave leta 1997 je obmo\xc4\x8dje Dublin Docklands do\xc5\xbeivelo obse\xc5\xbeno prenovo, ki je vklju\xc4\x8devala gradnjo Kongresnega centra in gledali\xc5\xa1\xc4\x8da Grand Canal. Leta 2008 je bil kon\xc4\x8dan stolp Elysian v Corku, ki je najvi\xc5\xa1ja stavba na Irskem. Kraljevi in\xc5\xa1titut arhitektov Irske je usklajevalec arhitekture v dr\xc5\xbeavi.\n_START_SECTION_\nKuhinja\n_START_PARAGRAPH_\nIrska kuhinja tradicionalno temelji na mesu in mle\xc4\x8dnih izdelkih, dopolnjenih z zelenjavo in morskimi sade\xc5\xbei. Priljubljene jedi irske kuhinje so: boxty (krompirjeva pala\xc4\x8dinka), colcanon (krompirjev pire z ohrovtom ali zeljem), coddle (uporaba ostankov in zato brez posebnega recepta), irska obara, slanina in zelje. Irska je znana po polnem irskem zajtrku, ki vklju\xc4\x8duje ocvrto jed ali na \xc5\xbearu, obi\xc4\x8dajno sestavljeno iz slanine, jajc, klobas, pudinga in ocvrtega paradi\xc5\xbenika. Poleg pomembnega vpliva evropskih in mednarodnih jedi se je pojavila tudi nova irska kuhinja, ki temelji na tradicionalnih sestavinah, pripravljenih na nove na\xc4\x8dine. Ta kuhinja temelji na sve\xc5\xbei zelenjavi, ribah, ostrigah, \xc5\xa1koljkah ter \xc5\xa1tevilnih sirih, ki jih izdelujejo po vsej dr\xc5\xbeavi. Poraba \xc5\xa1koljk se je pove\xc4\x8dala zaradi priljubljenosti, zlasti zaradi visokokakovostnih \xc5\xa1koljk, ki so na voljo na obali dr\xc5\xbeave. Najbolj priljubljeni ribi sta losos in trska. Tradicionalni kruh vklju\xc4\x8duje sodin in p\xc5\xa1eni\xc4\x8dni kruh. Barmbrack je kva\xc5\xa1eno pecivo z dodanimi rozinami._NEWLINE_Priljubljeni vsakdanji pija\xc4\x8di sta \xc4\x8daj in kava. Alkoholne pija\xc4\x8de, povezane z Irsko, so poit\xc3\xadn (destilirana \xc5\xbegana pija\xc4\x8da iz \xc5\xbeitaric, zrnja, sirotke, sladkorne pese, melase in krompirja) in svetovno znano zelo mo\xc4\x8dno pivo guinness, ki izvira iz pivovarne Arthurja Guinnessa pri St. Jamesovih vratih v Dublinu. Irski viski je prav tako priljubljen po vsej dr\xc5\xbeavi v razli\xc4\x8dnih oblikah: single malt (sladek viski, destiliran iz fermentirane drozge, izdelane izklju\xc4\x8dno iz fermentiranega je\xc4\x8dmena, ki se razlikuje od neolu\xc5\xa1\xc4\x8denega zrnja), single grain (viski, ki je najmanj ali delno izdelan iz zrnja, mletega je\xc4\x8dmena, p\xc5\xa1enice ali r\xc5\xbei, viski iz koruze) in blend (me\xc5\xa1ani) viski (nastane z me\xc5\xa1anjem razli\xc4\x8dnih vrst viskija in v\xc4\x8dasih tudi nevtralnih \xc5\xbeganih pija\xc4\x8d, barvil in okusov).'